NÁVRH NA VYSPORIADANIE POHĽADÁVOK SLOVENSKEJ REPUBLIKY PO SPLATNOSTI VOČI INDICKEJ REPUBLIKE

A. Stav a výška pohľadávok
Zostatok pohľadávok Slovenskej republiky voči Indickej republike k 30. 6. 2004 predstavuje istinu 14 782 583,38 INR a príslušné úroky, ktoré budú vypočítané a zaúčtované k 30. 6. 2004 po odsúhlasení Národnou bankou Slovenska a Reserve Bank of India. Jedná sa o pohľadávky Slovenskej republiky, ktoré sú po termíne splatnosti a ktorých vysporiadanie znamená definitívne doriešenie indickej zadlženosti voči Slovenskej republike. 
Na základe trojstranného dohovoru medzi Československou obchodnou bankou, Národnou bankou Slovenska a Reserve Bank of India zo 17. – 19. apríla 2000 v Dillí a podpísaných dokumentov Bankont Agreement a Tripartite Arrangement boli v máji toho istého roka otvorené bankové účty v Národnej banke Slovenska, na ktoré boli prevedené príslušné zostatky z Československej obchodnej banky. Úroky k zostatkom vo výške 2,5 % sú účtované a pripisované na úrokový účet polročne. Stav na úrokovom účte bude známy ku koncu júna 2004 až po odsúhlasení Národnou bankou Slovenska a Reserve Bank of India.

B. Návrh na vysporiadanie pohľadávok z hľadiska efektívnosti navrhovanej finančnej operácie

B.1. Dosiahnuté výsledky pri vysporiadaní pohľadávky Slovenskej republiky dlžníckym štátom voči Slovenskej republike
	Na vysporiadaní pohľadávok Slovenskej republiky voči Indickej republike sa od roku 1994 podieľalo viacero spoločností. V roku 1994 to boli spoločnosti Jupiter a Sipox (58,7 mil. INR), v roku 1996 spoločnosť Kerametal, a.s. (29,9 mil. INR) a časť pohľadávok vo výške 37,9 mil. INR bola v roku 1999 prevedená na základe uznesenia vlády Slovenskej republiky č. 415/1999 do správy Ministerstva zdravotníctva Slovenskej republiky. Ako vyplynulo zo „Správy o zrealizovaní vysporiadania pohľadávky v zahraničí formou dovozu liekov a zdravotníckych pomôcok z Indickej republiky“, ktorú predložilo do vlády Ministerstvo zdravotníctva vysporiadanie tejto časti pohľadávky bolo problematické a vláda uložila ministerstvu zdravotníctva zabezpečiť vymáhanie tejto pohľadávky v zahraničí.
	V roku 2000 dostala poverenie na vysporiadanie časti pohľadávky Slovenskej republiky voči Indickej republike spoločnosť DF International Consulting, s.r.o. v celkovej výške 33 mil. INR. Vysporiadanie prebehlo v súlade s dohodnutými podmienkami.
	V roku 2001 spoločnosť DF International Consulting, s.r.o. znova dostala poverenie na vysporiadanie časti pohľadávky vo výške 16,2 mil. INR, ktoré bolo taktiež zrealizované v dohodnutom termíne a podľa zmluvných podmienok.
	Rovnako v roku 2002 spoločnosť DF International Consulting bola na základe ďalšej mandátnej zmluvy poverená vysporiadaním pohľadávky vo výške 14,9 mil. INR a ktoré taktiež prebehlo v súlade s dohodnutým mandátom a podmienkami vysporiadania.

B.2. Dosiahnuté výsledky pri vysporiadaní pohľadávok obdobného typu inými veriteľskými štátmi
	Vysporiadanie pohľadávok vývozom tovaru z Indickej republiky realizovali a aj realizujú i Česká republika, Maďarská republika, Poľská republika a rovnako i Ruská federácia.  Podrobné informácie o priebehu ich vysporiadania Ministerstvo financií Slovenskej republiky nemá však k dispozícii.

B.3. Prístup dlžníckeho štátu k splácaniu svojich záväzkov voči ostatným veriteľským štátom
Indická republika patrí k tým dlžníkom, ktorí dlhodobo splácajú svoje záväzky voči jednotlivým veriteľským štátom. India má vo finančných kruhoch povesť veľmi seriózneho partnera napriek vzrastajúcemu deficitu obchodnej bilancie. Umožňujú to vcelku priaznivé ukazovatele vývoja indickej ekonomiky a dynamické tempo jej rastu, ktoré sa dlhodobo pohybuje nad úrovňou šiestich percent.

B.4.	Súčasná ekonomická a politická situácia dlžníckeho štátu a jeho medzinárodno-politické postavenie 
Ekonomika Indickej republiky sa vyznačuje silným štátnym sektorom, ktorý produkuje viac ako štvrtinu HDP Indie. I keď rast priemyselnej produkcie je charakteristický vysokou dynamikou stále základom ekonomiky Indie zostáva poľnohospodárska výroba, ktorá poskytuje prácu zhruba 70 % obyvateľstva. V prevažujúcej miere sa poľnohospodárstvo orientuje na pestovanie čaju, juty, bavlníka, olejnatých rastlín, ryže a pod.
Indická ekonomika, charakteristická donedávna veľkou uzavretosťou voči svetovej ekonomike sa postupne transformuje na tzv. novoindustrializovanú krajinu. Prudký rozvoj zaznamenali odvetvia produkujúce elektroniku a počítače, rozvinutý je vlastný atómový program a program výskumu vesmíru rovnako ako aj raketové programy. Súčasné obdobie sa vyznačuje pokračovaním radikálnej ekonomickej reformy, ktorej cieľom je intenzívnejšie zapojenie indickej ekonomiky do svetovej ekonomiky. Tomu nasvedčuje aj liberalizácia dovoznej politiky, otvorenie krajiny zahraničnému investovaniu predovšetkým do oblasti výroby energií, zdravotníctva a poľnohospodárstva.
Hlavný ekonomický význam indického teritória pre Slovenskú republiku spočíva v ekonomickej príťažlivosti pre odbyt slovenskej produkcie a v možnostiach importu surovín ale i kvalitných priemyselných výrobkov a technológií. Z tohto aspektu patrí Indická republika medzi najdôležitejších mimoeurópskych obchodných partnerov Slovenskej republiky. Náš dovoz je orientovaný predovšetkým na tradičné komodity ako sú napr.  bavlna, káva, čaj. Rozvíja sa však aj spolupráca v oblasti spoločných podnikateľských aktivít obidvoch strán.

B.5. Z hľadiska charakteru a pôvodu pohľadávok Slovenskej republiky – základná dokumentácia k vzniku pohľadávok
	Pohľadávky Slovenskej republiky voči Indickej republike vznikli na základe nasledovných dokumentov:
-	Tretia ekonomická dohoda medzi vládou ČSSR a vládou Indie z 5. 12. 1973
-	Obchodná a platobná dohoda medzi Českou a Slovenskou Federatívnou Republikou a Indickou republikou zo dňa 17. 1. 1991, ktorú nahradila nová obchodná dohoda zo dňa 15. 5. 1993
-	Protokol medzi Slovenskou republikou a Indickou republikou o likvidácii nekonvertibilných rupiových zostatkov zo 14. 5. 1993
-	Banková dohoda a Trojstranný dohovor zo dňa 18. 4. 2000

C.	Predložené žiadosti na vykonanie finančnej operácie s pohľadávkami Slovenskej republiky voči Indickej republike
	
C.1. Kritériá pre výber žiadateľa
	V zmysle Zásad vlády Slovenskej republiky pre postupy pri správe a vysporiadaní pohľadávok Slovenskej republiky v zahraničí schválených uznesením vlády Slovenskej republiky č. 519 z roku 2000 je žiadateľ povinný splniť rozhodujúce kritériá, ktorými sú:
-	banková záruka za úhradu inkasa z vysporiadania pohľadávok od tuzemskej alebo zahraničnej bankovej inštitúcie, pričom posúdenie kvality bankovej záruky je v právomoci Ministerstva financií Slovenskej republiky,
-	výška ponúknutého inkasa z objemu vysporiadaných pohľadávok, ktoré predstavuje čistý príjem do štátnych finančných aktív Slovenskej republiky alebo čistý príjem štátneho rozpočtu Slovenskej republiky,
-	spôsob vysporiadania a termín úhrady inkasa z vysporiadania pohľadávky.

C.2. Žiadosti o vykonanie finančnej operácie s pohľadávkami Slovenskej republiky voči Indickej republike
Spoločnosť DF International Consulting, s.r.o. Praha ako jediná požiadala o vykonanie finančnej operácie a vysporiadanie zvyšnej časti pohľadávok Slovenskej republiky voči Indickej republike. Vo svojej žiadosti o vykonanie finančnej operácie so zahraničnými pohľadávkami zo dňa 26. apríla 2004 navrhuje Ministerstvu financií Slovenskej republiky vysporiadať celú zvyšnú časť dlhu Indickej republiky voči Slovenskej republike (t.j. včítane úrokov, ktoré budú vypočítané, odsúhlasené bankami a pripočítané k zvyšnému dlhu k 30. júnu 2004) za nasledovných podmienok:
a)	výška inkasa:	67,0 % z dlžnej čiastky, t.j. zo súčtu 14 782 583,38 INR istiny, príslušných úrokov do 30. júna 2004 ako aj ďalších prípadných dopočítaných úrokov, prepočítaného na USD kurzom clearingovej INR/SKK (1 INR = 0,80 SKK) 
b)	výška odmeny:		 	  3,0 %
c)	výška nákladov:			30,0 %
d)	spôsob splatenia inkasa:	úhrada celého objemu inkasa jednou platbou v USD na účet Ministerstva financií Slovenskej republiky najneskôr do sedem pracovných dní odo dňa uzatvorenia zmluvy a výzvy, že clearingové prostriedky po tejto úhrade je možné čerpať	
e)	návrh bankovej záruky:		 platba vopred, banková záruka nie je potrebná
f)	predpokladaný termín ukončenia finančnej operácie: do štyroch týždňov od udelenia mandátu

Spoločnosť DF International Consulting, s.r.o. sa od roku 2000 priamo zúčastňovala v rámci skupiny spolupracujúcich obchodných spoločností na využívaní zdrojov indickej zadlženosti voči Slovenskej republike. Umožňujú jej to dlhoročné kontakty s vedúcimi predstaviteľmi významných indických štátnych a súkromných spoločností.

Vychádzajúc zo súčasných  podmienok pri finančných operáciách s pohľadávkami Slovenskej republiky voči Indickej republiky možno konštatovať, že došlo k istým zmenám bonity týchto pohľadávok smerom dolu, čo je spôsobené predovšetkým:
-	poklesom bankového kurzu indickej rupie (cca 0,72 SKK/1,0 INR) v porovnaní s fixným kurzom clearingovej rupie (0,80 SKK/ 1,0 INR clear.). Navyše skutočný obchodný kurz uvedenej meny je ešte nižší – max. 0,70 SKK/1,0 INR clear.,
-	zmenou podmienok obchodovania vo vzťahu India – Európska únia, pričom bude nevyhnutné rešpektovať kvóty Európskej únie,
-	dovozné clo vo výške 4 % na bavlnenú priadzu, ktorá bude tvoriť hlavnú dovoznú komoditu a v dôsledku toho zvýšenie dovozných cien tovarov. 
Dopady uvedených zmien je možné kvantifikovať ako nepriaznivejšie v rozsahu cca 11 až 14 percent v porovnaní s  predchádzajúcim obdobím. Súčasne je potrebné povedať, že za obdobných porovnateľných podmienok sa realizuje aj vysporiadanie pohľadávok Českej republiky voči Indickej republike inou obchodnou spoločnosťou. 
Spoločnosť DF International Consulting predpokladá ukončiť uvedenú finančnú operáciu do štyroch týždňov od udelenia mandátu Ministerstvom financií Slovenskej republiky. 
Za nesporne pozitívnu skutočnosť je potrebné považovať to, že uvedenou finančnou operáciou bude za rovnakých kritérií vysporiadaná celá zvyšná časť pohľadávky Slovenskej republiky voči Indickej republike. Doterajšie výsledky v realizácii predchádzajúcich finančných operácií spoločnosťou DF International Consulting, s.r.o. Praha sú predpokladom úspešného zvládnutia tohto procesu. 
Uvedenou finančnou operáciou bude teda dlh Indickej republiky voči Slovenskej republike v priebehu relatívne krátkej doby úplne vysporiadaný. 

D.  Z á v e r

	DF International Consulting, s.r.o. Praha úspešne realizovala vysporiadanie pohľadávok Slovenskej republiky voči Indickej  republike v roku 2000 v objeme cca 33,0 mil. INR, v roku 2001 v objeme cca 16,2 mil. INR,  v roku 2002 v objeme cca 14,9 mil. INR a v roku 2003 v objeme cca 15,0 mil. USD vývozom tovaru z Indickej republiky identickým mechanizmom realizácie platieb. 
Ministerstvo financií Slovenskej republiky preto po vyhodnotení ponuky žiadateľa a vo väzbe na vývoj svetovej ekonomiky ako aj geopolitické zmeny v Európe a vzťahy v medzinárodnom obchode odporúča vláde Slovenskej republiky schváliť  návrh na poverenie spoločnosti DF International Consulting, s.r.o. Praha vysporiadaním zvyšnej časti pohľadávky Slovenskej republiky voči Indickej republike za vyššie uvedených podmienok uvedený v návrhu uznesenia.